22/11/2017 | Administración LocalMunicipal
Betanzos
Bases da convocatoria de bolsas de estudos universitarios e/ou artísticos equivalentes para o curso académico 2017/2018

A Xunta de Goberno Local do Concello de Betanzos, en sesión ordinaria do 09.11.2017, aprobou as seguintes bases da convocatoria de bolsas de estudos universitarios e/ou artísticos equivalentes para o curso académico 2017/2018. O prazo de presentación das solicitudes será de 20 días hábiles, contados a partir do día seguinte á data de publicación da convocatoria no Boletín Oficial da Provincia. Estas bases teñen como obxecto regular o procedemento no Concello de Betanzos para a concesión de bolsas de estudo, como medida de fomento e contribución aos gastos orixinados polo comezo do curso escolar, así como de transporte ou estadía, dirixidas a alumnos e alumnas do municipio matriculados/as en centros de estudos universitarios e/ou artísticos equivalentes. O orzamento das bolsas convocadas para o curso 2017/2018 ascende á cantidade de 10.000 euros, con cargo á aplicación orzamentaria 326/481.00. Os importes das bolsas, segundo os tramos de renda per cápita mensual da unidade familiar, serán os seguintes: Rendas de 0 a 343,20 € 500 € Rendas de 343,21 a 411,84 € 375 € Rendas de 411,85 a 494,22 € 250 € Rendas de 494,23 a 593,07 € 187,50 € Poderán solicitar estas bolsas os alumnos e as alumnas que cursen estudos universitarios e/ou artísticos equivalentes que cumpran os seguintes requisitos: -Estar empadroado/a no Concello de Betanzos, tanto o/a alumno/a como a persoa solicitante da axuda, de ser o caso, e convivir no mesmo domicilio. -Estar matriculado/a en ensino universitario e/ou artístico equivalente no curso académico 2017/2018. -Que os ingresos económicos da unidade familiar non superen a renda máxima establecida nestas bases. -Presentar a solicitude e documentación necesaria nos prazos estipulados. -Non ser debedor/a da Facenda Municipal. -Cumprir os requisitos para obter a condición de beneficiario/a e coas obrigas que isto supón, tal e como se establece na Lei 38/2003, do 17 de novembro, xeral de subvencións. No caso de menores de idade, poderán facelo a través dos seus ou das súas representantes legais, pai, nai, titor ou titora. As solicitudes das axudas, debidamente cubertas e asinadas pola persoa solicitante, e acompañadas da documentación correspondente, presentaranse no modelo oficial que figura como anexo en calquera dos rexistros do Concello de Betanzos, ou por calquera das formas sinaladas no artigo 16.4 da Lei 39/2015, do 1 de outubro, do procedemento administrativo común das administracións públicas. O prazo de solicitudes será de 20 días hábiles, contados a partir do día seguinte á data de publicación da convocatoria no Boletín Oficial da Provincia. Xunto coa solicitude achegarase a seguinte documentación: -Fotocopia do DNI do alumno/a solicitante da axuda. -Fotocopia do libro de familia, ou no seu defecto, documento que acredite a unidade familiar. -Fotocopia do título de familia numerosa, de ser o caso. -Fotocopia do resgardo da matrícula nun centro universitario e/ou artístico equivalente no curso académico 2017/2018. -Xustificantes de ingresos económicos: fotocopia da declaración do IRPF de cada membro computable da unidade familiar ou, se é o caso, certificado emitido pola Axencia Tributaria relativos ao ano 2016 -Copia do contrato de arrendamento da vivenda e do último recibo de pagamento do alugueiro (se é o caso). -Certificado do INEM que acredite a situación de demanda de emprego e se percibe ou non prestación, se é o caso. -Fotocopia do certificado de discapacidade ou incapacidade nun grao igual ou superior ao 33% de ser alegada por algún membro da unidade familiar. -Documentación acreditativa no caso de ser familia monoparental ou de ausencia de ambos os dous proxenitores: copia da sentenza de separación/divorcio, convenio regulador, resolución de medidas paterno-filiais, xustificante de acollemento familiar, defunción, etc. -Se procede, outros documentos que acrediten incidencias familiares graves que poidan ser puntuadas no baremo, tales como violencia de xénero, cargas familiares, enfermidades crónicas/dependencia, etc. Comprobaranse de oficio o empadroamento e a convivencia. As actuacións de discapacidade, familia numerosa e desemprego que non sexan acreditadas documentalmente no momento da presentación da solicitude suporán a renuncia implícita para ser valorado no epígrafe correspondente do baremo. Para adxudicar as bolsas aplicarase o seguinte baremo: -Por cada membro da unidade familiar………………………….….… 2 puntos -Discapacidade dalgún membro da unidade familiar c/u……….…. 2 puntos -Pola condición de familia monoparental………….…………………. 5 puntos -Pola ausencia de ambos os dous membros parentais…….………. 6 puntos -Por familia numerosa…………………….………………………….….3 puntos -Por situación de desemprego dos proxenitores(1): o Con subsidio c/u……………………….………………….….… 2 puntos o Sen subsidio c/u…………………………………………….…. 4 puntos -Outras circunstancias familiares debidamente acreditadas. ata 3 puntos (1) Valorarase tal condición coa certificación de demanda de emprego con efectos do día anterior ao da publicación destas bases. No caso de familias monoparentais adxudicarase a puntuación do epígrafe correspondente computado por dous. Renda per cápita mensual: Rendas de 0 a 343,20 € 7 puntos Rendas de 343,21 a 411,84 € 5 puntos Rendas de 411,85 a 494,22 € 3 puntos Rendas de 494,23 a 593,07 € 1 punto Para os efectos destas bases, entenderase por renda per cápita mensual o resultado de dividir polo número de persoas que compoñen a unidade familiar o cociente resultante de dividir por doce a suma dos ingresos anuais desta, sendo esta a suma da base impoñible xeral máis a base impoñible do aforro do imposto sobre a renda das persoas físicas. Para as persoas que non fixesen a declaración do IRPF o cálculo dos ingresos obterase dos datos reflectidos no certificado emitido pola Axencia Tributaria, sumando os rendementos netos. Entenderase por unidade familiar de convivencia a formada por país, nais titores/as ou gardadores/as ou e fillos/as menores de 21 anos ou maiores desa idade cunha discapacidade maior ou igual ao 33%. Este límite de idade ampliarase ata os 25 anos de idade cando cursen estudos que se consideren adecuados á súa idade ou titulación ou encamiñados a un posto de traballo. A determinación das persoas que compoñen a unidade familiar realizarase atendendo á situación existente no momento de presentación das solicitudes. No caso de familias monoparentais, para os efectos do cálculo da renda per cápita, incrementarase nun 0,8% o número real de membros que compoñen a unidade familiar. Considerarase familia monoparental a constituída por un só proxenitor co que convive o/a fillo/a e que constitúe o sustentador único da familia (pai/nai solteiro/a que non convivan e os cónxuxes en situación de separación, divorcio ou viuvez). No caso de divorcio ou separación dos pais, non se considerará membro computable aquel que non conviva co causante. Si terá a consideración de membro computable o novo cónxuxe ou persoa unida por análoga relación, e os seus ingresos serán incluídos dentro do cómputo da renda familiar. Nos casos que proceda descontaranse os gastos derivados do alugueiro da vivenda ata un máximo de 250€ mensuais. Aquelas solicitudes que presenten unha renda per cápita mensual superior á máxima establecida no baremo serán resoltas como denegadas. As bolsas adxudicaranse ás familias que obteñan a maior puntuación ata esgotar orzamento asignado. En caso de igual puntuación terá preferencia a solicitude de renda per cápita máis baixa. No caso de quedar bolsas vacantes, por perda da bolsa ou por renuncia voluntaria a esta dalgunha persoa adxudicataria, poderán outorgarse a aqueles solicitantes que lles foran denegadas por falta de crédito orzamentario por rigorosa orde de puntuación. Unha vez rematado o prazo de solicitudes, estas serán valoradas por persoal municipal conforme aos criterios establecidos no apartado anterior. No caso de que a documentación achegada polas persoas solicitantes impida a valoración do expediente por estar incompleta ou defectuosa, requiriráselles ás persoas solicitante que a presenten no prazo de 10 días, coa indicación de que de non facelo así desestimarase a súa solicitude. Seguidamente a Intervención municipal fiscalizará as solicitudes e a Alcaldía as resolverá; logo publicarase no taboleiro de anuncios do Concello e na páxina web a listaxe provisional de solicitudes, concedidas e denegadas, contra a que se poderán interpor reclamacións durante un prazo de 10 días naturais. Finalizado este prazo aprobarase e publicarase a listaxe definitiva, coa que se entenden resoltas as reclamacións presentadas. O pagamento das bolsas efectuarase por transferencia bancaria, logo de que se presente certificado de matrícula, no caso de que non se tivese presentado e resgardo de ter pagada a matrícula, selada pola entidade bancaria. Os gastos de transporte, estadía e os orixinados polo comezo do curso, xustificaranse mediante facturas orixinais ou copias cotexadas que acrediten o gasto realizado. O importe das axudas en ningún caso poderán ser de tal contía que illadamente ou en concorrencia con outras subvencións ou axudas procedentes de outros organismos públicos ou privados, superen o custo total dos gastos derivados dos estudos a realizar, doutro xeito reducirase. En cumprimento do disposto no artigo 20.1 da Lei 38/2003 (LXS) e demais normativa de desenvolvemento, os datos da subvención concedida e a identificación da persoa beneficiaria, serán remitidas á Intervención xeral do Estado, para que sexan incorporadas á Base de Datos Nacional de Subvencións (BDNS), coa exclusiva finalidade prevista no dito precepto. Para o non previsto nestas bases, aplicaranse as normas xerais contidas nas bases de execución do orzamento xeral do Concello de Betanzos para o exercicio 2017, o disposto na Lei 38/2003, do 17 de novembro, xeral de Subvencións, no Real decreto 887/2006, do 21 de xullo, polo que se aproba o Regulamento da antedita lei, na Lei 9/2007, do 13 de xuño, de subvencións de Galicia e demais normativa aplicable.” Betanzos, 16 de novembro de 2017 O secretario Rafael J. del Barrio Berbel